als_Latn dik_Latn sag_Latn
Kur duhen edhe 15 ditë nga dita e zgjedhjeve të përgjithshme parlamentare, fushata elektorale duken në pikën më të nxehtë të saj. Në këtë fushatë vihet re një nivel më i zbutur retorikash mes PD e PS dhe një sulm frontal ndaj LSI-së, e cila së fundmi po prekt më së shumti edhe nga shkarkimet në administratë nga Task Forca. Nga ana tjetër bie në sy po ashtu një lënie në prapaskenë e debatit për programin. Ndonëse në takimet elektorale, pika të caktuara të programeve përkatëse përmenden shpesh, këtë vit vihen re se si PD ashtu edhe PS janë të fokusuar më së shumti tek e përgjithshmja: ku demokratët flasin për një Republikë të Re e ndërsa socialistët kërkojnë timonin të vetëm për të mundësuar sipas tyre katërfishimin e reformave të ndërmarrë në 4 vitet e fundit. Në qoftë se do riktheheshim katër vjet me parë debati kryesor në fusahtë ka qenë ai për programin dhe taksimin, ku PD e Berishës ngulte këmbë tek taksa e sheshtë e ndërsa PS e Ramës fliste për rëndësinë e taksimit progresiv. Ndërkaq në këtë bipolaritet tradicional, LSI si parti që ka shprehur haptazi ambicien për të konkuruar barazi me dy forcat e tjera dhe për të synuar vendin e parë në 26 qershor, duket disi më e përqëndruar tek pikat e programit. Por përtej kësaj pjese të habitshme të fushatës, llogaritë e numrave mbeten më të rëndësishmet në fund. Tri partitë kryesore kanë zbardhur emrat e ekipit me të cilin do tentojnë të dalin forcë e parë në 25 qershor, duke ribërë më parë edhe llogaritë e secilës “skuadër qarku” lidhur më votat që ajo mund të sigurojë. PS e LSI kanë të njejtat lista me të cilat ishin regjistruar në fund prill e ndërsa PD pasi siguroi marrëveshjen e 18 majti mbi siguritë në zgjedhje, zbardhi pak ditë më vonë edhe listat e kandidatëve për deputetë, të cilat u pritën me shumë zhurmë e debate për shkak të ndryshimeve të thella që kishte bërë kryedemokrati Basha. Ndonëse pesha e çdo qarku është e rëndësishme, fokusi prej kohësh në zgjedhje është ngushtuar në disa qarqe kryesore të cilat shpeshherë kanë përcaktuar edhe rezultatin përfundimtar të zgjedhjeve. Por këtë vit, duke marrë për bazë emrat e kandidatëve si edhe llogaritë brenda korridoreve partiake, qarqet kryesore ku pritet të ketë përballje të fortë mes PD, PS e LSI do jenë: Tirana, Durrësi, Shkodra dhe Elbasani. Këtu nuk mund të lihen pas as qarku i Fierit, Vlorës apo Beratit, por në këto qarqe epërsia e së majtës ka qenë më e madhe sic është ajo e së djathtës në Kukës, Dibër apo Lezhë, ndoënse 2013 i trazoi jo pak bastionet.
Tirana
Ashtu si në çdo zgjedhje, Tirana pritet të jetë fushëbeteja kryesore mes partive. Në 2013 në kryeqytet, koalicioni i majtë ASHE mori 19 mandate e ndërsa koalicioni i djathtë APMI siguroi vetëm 13 mandate. Nërkohë sivjet përballja është me e drejtpërdrejtë pasi partitë nuk kanë pas vetes koalicione por PS, PD e LSI hyjnë në garë të vetme duke synuar të trija vendin e parë në 25 qershor. Megjithatë PD dallon nga dy partitë e tjera pasi aleatët e opozitës janë përfshira në listat e deputetëve në vende të sigurta dhe partitë e këtrye aleatëve kanë bërë thirrje ndaj mbështetësve të tyre për të votuar Partinë Demokratike në këto zgjedhje. Përtej kësaj pike, duke u rikthyer tek synimet, PS pretendon së paku të sigurojë gjysmën e mandateve në Tiranë, pra 16. Ky rezultat duket më shumë se i vështirë për socialistët ,duke marrë parasysh se nuk do kenë mbështetjen as të aleatëve por edhe si pasojë e faktit se mbi supe do i rëndëjnë haqet e keqqeverisjes, të cilat së pari ndihen në kryeqytet. Po të shikosh ekipin e soacialistëve, ai ka pësuar ndryshime vetëm në kryesim, pasi në tërësi me pak ndryshime, duket i njëjti me 2013-ën. Vendosja në krye të listës e Elona Gjebreas, zvministres së Brendshme së kohës së Tahirit, padyshim nuk pretendon nga PS të sjellë vota shtesë. Rama është munduar të luajë me kartëm e gruas në politikë, por emri i Gjebreas nuk është se është dalluar në këto vite dhe aq më tepër ajo ka qenë pjesë e një prej ministrive më të kritikuar në katër vjet, jo vetëm brenda por edhe jashtë vendit. Më tej lista vazhdon me të zakonshmit, Besnik Bare, Olta Xhacka, Blerina Gjylameti, Pandeli Majko, Saimir Tahiri, Vasilika Hysi, Ervin Bushati, Fatmir Xhafaj, Xhemal Qefalia, Sadri Abazi, Ulsi Manja dhe Rakip Suli. Të gjithë këta emra kanë qenë në Tiranë edhe në listat e 2013-ës dhe mundësia që ata të jenë më të besueshëm se katër vjet më parë është shumë herë më e vogël. Ndërkohë është vënë re se në Tiranë Rama po luan mjaft me kartën e Erion Veliajt, duke i përcjellë nismat e kryebashkiakut si të pamundura nëse nuk do kishin pas tij qeverinë që drejton. Sërish tek PS nuk munguan edhe në këto zgjedhje, deputetë biznesmendë në lista.
Ndërkaq PD në Tiranë kryesohet nga emri i kryedemokratit Basha i cili ka zgjedhur të drejtojë vetë ekpinin e kryeqytetit, duke mos lënë pas fushatën në të gjtiëh Shqipërinë. Është e qartë se synimi i demorkatëve në këto zgjedhje ëshët të rrisin votat në Tiranë, duke mundësuar më shumë deputetë se në 2013-ën. Me kartën e opozitarit si edhe akuzat për qeverinë në këto katër vite, e cila në fakt nuk i ka pasur të pakta zullumet, duke nisur nga të inkriminuarit në parlament e administratë e deri tek droga, PD do synojë shtimin e votave të elektoratit gri në kryeqytet. Tek lista e PD-së në Tiranë vihet re se pjesë e saj janë edhe disa emra të rinj si Oriola Pampuri dhe Rudina Hajdari, të rënditura përkatësisht e dyta dhe e treta në listë. Me këto prurje të reja Basha ka menduar të thithë sa më shumë elektorat të ri, duke i shtuar këtij mozaiku edhe kandidaten e katërt në listë Grida Duma, e cila nuk është lënë pas nga kritika brenda dhe jashtë rradhëve. Më pas tradicionalët Albana Vokshi, Jorida Tabaku, Halim Kosova, Gent Strazimiri, Fatmir Mediu, Dashamir Shehi dhe Gerti Bogdani do mundohen të shtrijnë sa më shumë njohjen e tyre në zonat që i kanë mbrojtur edhe më parë duke synuar një intensifikim të votës. Ndërkohë mes tyre ndodhet edhe Sali Berisha, por ish-kryeministri tashmë i tërhequr nga funksionet aktive në terren, e kryen më së miri detyrën e tij përmes denoncimeve të përditshme në rrjetin social si edhe qëndrimeve të shprehura në media.
Nga ana tjetër, LSI surprizoi jo pak me listën e saj në Tiranë, ku në tri vendet e para vendosi tre femra: përkatësisht ministren e Integrimit Klajda Gjosha, deputeten Kejdi Mehmetajn dhe kryetaren e LRI-së Floida Kërpaçi. Përmes kësaj lëvizjeje LSI synon të thithë sa më shumë votat e gjinisë femërore dhe të rinjve në kryeqytet, ku këto të fundit për hir të së vërtetës janë me peshë të rëndësihme në kryeqytet. Po ashtu një tjetër përfaqësues i rinisë tashmë me rol kryesor në LSI, Endrit Braimllari, sekretari i përgjitshëm i kësaj partie u vendos i katërti në listë, i shoqëruar më pas nga Luan Rama, nënkryetari i LSI-së. Vendosja në vendin e pestë e Luan Ramës është parë me skepticizëm , duke marrë parasysh edhe rezultatet e kaluara zgjedhore. Por LSI sipas osndazheve të saj të brendshme pretendon më shumë se 5 deputetë në Tiranë dhe vetë Rama ka theksuar se edhe po të ishte i dhjeti në listë do përfshihej në parlament. Madje qëndrimet për të marrë një numër të lartë deputetësh në kryeqytet u përforcuan dje edhe nga themeluesi i LSI Ilir Meta, i cili në një intervistë televizive theksoi se kjo forcë do dalë me siguri e parë në Tiranë. Këto qëndrime vetëbesuese të LSI-së vijnë për shkak se sic vetë kanë pohuar, vota e të rinjve në këto zgjedhje do jetë në nivel të paparë. Në këto kushte, përfaqësuesit e kësaj force, kanë theksuar se pjesa më e madhe e rinisë votën e saj do e hedhë për LSI, si një parti sipas tyre që i jep shansin të rinjve. Dhe në fakt po ë shikosh listën e LSI në Tiranë, në pjesën e sipërme të saj , vëren se numri i të rinjve është mjaft i lartë, duke përfshirë vendin e 6-të nën kryetarin e LRI-së Klevi Pojana dhe në vendin e 8-të Eriona Bixha. Në rast se vota e shtuar e të rinjve do të përkthehet në votë për LSI_në, atëherë dy partitë e tjera duhet të marrin masat në kryeqytet, pasi rezultati mund të sjellë surpriza.
Shkodra
Në qarkun e Shkodrës pritet të zhvillohet një tjetër përballje e fortë mes tri partive. Nga ana e saj PD pretendon të rimarrë qarkun bastion pas humbjes së shkaktuar për herë të parë në demokrati, në vitin 2013. Megjithatë ajo që bie në sy në listën e PD-së në këtë qark është padyshim mungesa e ish-kryeparlamentares Jozefina Topalli, e cila ka kryesar këtë qark prej kohësh. Topalli nuk u përfshi në listat e kandidatëve për deputetë nga kryedemokrati Basha dhe mund të cilësohet se mungesa e saj ishte një ndër surprizat e mëdha që solli lista. Në këtë qark, Basha ka menduar të luajë me “lojtarë të rinj” duke vënë në krye të listës profesorin Romeo Gurakuqi , i cili është shkodran, por realisht jo i përfshirë në politikë deri para se Basha ta përfshinte në listat e kandidatëve për deputetë. Më tej ai ka vendosur të dytën në listë zedhenesen e Partisë Demokratike në Shkodër Izmira Ulqinaku e ndërsa më pas Lorenc Luka. Këto duken dy emra të tjerë të rinj, ku përmes tyre së bashku me Gurakuqin, Basha ka ndryshuar tërësisht kandidatët tradicionalë të Shkodrës duke synuar një tjetër votim në 25 qershor nga ai i 2013-ës. Më poshtë në listë nuk ka munguar Gjokë Uldedaj, i provuar tashmë në Shkodër si edhe Nard Ndoka, aleati i përfshirë në listën e demokratëve. Megjithatë do mbetet të shihet rezultati i 26 qershorit për të vërtetuar nëse zgjedhja e Bashës në Shkodër do jetë e sukseshme apo nuk do sjellë rezultatin e dëshiruar.
Ndërkohë që edhe LSI nga ana e saj pretendon një rezultat krejt tjetër në Shkodër, duk synuar më shumë vota se 2013-ta dhe të paktën vendin e dytë. Në këtë qark po synohet fort që LSI të lë pas një nga dy partitë kryesore, ku me shumë shans PS do mund t’i takojë vendi i tretë. Në Shkodër ekipin e LSI e kryeson Agron Çela, një person që dallohet për mbështetjen e gjerë në këtë qytet. Më tej me Dritan Yllin si edhe prurjet e reja si Amra Barova dhe Sajmira Laçi, LSI në Shklodër do të synojë të masivizojë sa më shumë mbështetjen e saj në këtë qark. Duke marrë për bazë edhe mitingun e fundit të zhvilluar në Shkodër nga LSI, ku pjesëmarrja ishte shumë herë me e lartë nëse do krahasoje me 4 vite më parë, si edhe duke ëprfshirje në llogaritje sondazhet e brendshme të kësaj partie në këtë qark, synimet janë për 4 mandate deputeti.
Këtë herë PS do ta ketë shumë herë më të vështirë se në 2013-ën për të marrë një rezultat pozitiv në Shkodër. Ndonëse nuk mungon në listë Paulin Stërkaj, që mund të sigurojë jo pak vota në qarkun verior, pjesa tjetër e listës lë pak vend për të hamëndësuar rezultate pozitive. Në krye të listës është vendosur Ditmir Bushati, një personazh që ka hasur kundërshti të forta në Shkodër. Prej kohësh, ai ishte edhe i deleguar i partisë në këtë qark, por debatet mes socialistëve kanë qenë të shumta në këtë qark. Shanset që PS të ripërsëritet votat e 2013-ës janë thuajse afër zeros, duke marrë parasysh edhe sondazhet e fundit të zhvilluara për këtë qark nga vetë partitë. PS edhe vetë duket e bindur se në Shkodër nuk do mund kurrë të ripërsërisë rezultatin e katër viteve më parë, ku vfetë ndryshimi u duk edhe në zgjedhjet locale të 2015-ës. Vota kundër socialistëve në këtë qark duket se është rikthyer fuqishëm.
Elbasan
Një tjetër qark ku do zhvillohet një garë e fortë mes tri partive pritet të jetë edhe në qarkun e Elbasanit. Ky i fundit pritet të kthehet në një qark jo pak përcaktues për rezultatin e përgjithshëm, duke marrë parasysh se çdo votë dhe një mandat i fituar më shumë ose më pak se 4 vite më parë përbën një të dhënë të fortë për rezultatin final. Në këtë qark, palët janë angazhuar fort për të marrë një rezultat sa më të fortë, ku vetëm të shohësh kryesuesit e listave kupton s ekemi të bëjmë me një qark të rëndësi parësore për garën e 25 qershorit. Në Elbasan, PS kandidaon me Taulant Ballën, një ndër emrat më të besuar të kryeministrit Rama, i cili nga Librazhdi tradicional, tashmë ka kaluar në kryesues të listës së socialistëve të këtij qarku. Ndërkohë LSI luan rëndshëm në këtë qark pasi në krye të listës qëndron Monika Kryemadhi, zv.kryetarja e LSI-së e cila dallohet për energjinë dhe angazhimin e saj maksimal. Nga ana e saj PD ka vendosur në drejtim të ekipit të Elbasanit nënkryetarin e partisë Edmond Spaho, duke i dhënë rëndësinë e duhur këtij qarku. Ndërsa Elbasani nxjerr 14 mandate deputeti në Parlamentin e ardhshëm, PS pretendon të mos zbresë poshtë 6 mandateve, ndërsa duket e vështirë që të sigurojë këtë shifër. Në krah të Ballës, PS ka vendosur Evis Kushin, Arben Kamamin, Musa Ulqinin, Anastas Angjelin si edhe Luan Duzhën. Megjithatë shanset që PS të arrijë rezultatin e dëshiruar në Elbasan janë të paktë. Kjo pasi në këto vite, qyteti ka pësuar ndryshime jo të pakta nga ana e jashtme, por në brendësi, papunësia dhe varfëria vazhdon të jenë ulur këmbëkryq në qytetin e Shqipërisë së Mesme. Këto mangësi pritet që të përdorë PD për të sigurar më shumë mandate në këtë qark, duke synuar rezultatin magjik të arritur në 2009 me 7 mandate, ku në atë kohë në krye të listës së Elbasanit ishte vetë Lulzim Basha. Në ekipin e drejtuar nga Spaho, janë të përfshirë Endri Hasa, Luciano Boci, Taulant Zeneli, Arben Elezi e Fitim Zekthi. Ashtu si në çdo qark, Basha edhe në Elbasan ka bërë ndryshime kolosale nga vitet e mëparshme, ku vetë zgjedhja e Spahos në krye të lisës e pastaj emrat e Zenelit apo Zekthit janë ndryshime surprizë.
Nga ana e saj, LSI që në 2013-ën siguroi dy mandate në Elbasan, pretendon më shumë se dyfishimin e tyre. Zgjedhja e Kryemadhit në këtëe qark ishte pikërisht në kuadër të synimeve që ka kjo forcë në këtë qark. Më tej Edmond Haxhinasto , Enver Roshi, Zenun Bullari etj do synojnë të çojnë nga LSI më shumë deputetë nga ky qark. Vetë kjo forcë pretendon se në këtë qark ka një rritje tepër të madhe, duke theksuar se 26 qershori do sjellë supriza në Elbasan.
Ndërkohë në këtë qark, nuk duhet lënë pas edhe ndikimi i PDIU-së në rezultatin përfundimtar. Kjo e fundit ka marrë një mandate deputeti në këtë qark dhe pretedon sivjet që të paktën të mbajë të njejtin rezultat ose të marrë edhe një më tepër. Në këto kushte gara e Elbasanit duket ndër më të fortat e 25 qershorit.
Durrës
Qarku i Durrësit pritet të jetë një tjetër “mejdan” ku vota të jetë mjaft e rëndësishme për rezultatin e 25 qershorit. Në këtë qark pritet të zhvillohet një garë e fortë mes partive kryesore në vend, ku pritet të luftohet fort për çdo votë. Në këtë qark PD kandidon me të përhershmin Oerd Bylykbashi, i cili tashmë është në krye të listëës së Durrësit, Pas tij janë të përfshirë në ekip Fatbardha Kadiu, kreu i grupit dhe nënkryetari Edi Paloka, Florjon Mima, aleati Agron Duka, Vullnet Topalli etj. PD pretendon më së paku të arrijë 5 mandate në Durrës duke synuar një rezultat të kënaqshëm në kuadër të të ëprgjithshmes. Por në këtë qark ështe edhe LSI ka pretendime të mëdha, ku ekipi me në krye Lefter Kokën do të synojë të arrijë një rezultat sa më maksimal. Përkrah Kokës, do jetë Nora Malaj, Flamur Gjuzi, Arb Shtylla, Agim Xheka etj.. Sipas kësaj partie, janë jo të pakta shanset që LSI të mund të sigurojë një rezultat surprizues në këtë qark.
Ndërkohë PS përfaqësohet në Durrës me ministret Eglantina Gjermeni edhe Milva Ekonomi. Të dyja këto ministre njihet si pasha të lehta në raport me fushatën dhe në kuadër të intensifikimit të votës. Megjithëse kanë qene ndër ministret më pak të sulmuara të qeverisë “Rama”, si Gjermeni ashtu edhe Ekonomi nuk janë dalluar në sheshin e betejës elektorale. Por pas tyre Rama ka menduar të luajë fort me emrin e biznesmenit Fidel Ylli, duke e shkëputur atë nga Berati dhe e sjellë në Durrës. Blendi Klosin e përhershëm të këtij qarku Rama e çoi në Berat, duke vendosur një ekip krejtësisht të ri për këtë qark. Ky ndryshim mund të jetë me rrisk për socialistët në këtë qark, ku sipas një sondazhi lokal, rezulton se PS nuk merr më shumë se 4 mandate në Durrës.
als_Latn ron_Latn als_Latn als_Latn als_Latn fij_Latn als_Latn als_Latn als_Latn kon_Latn als_Latn als_Latn als_Latn als_Latn als_Latn als_Latn